FNB stel ‘gratis’ rekening bekend | Netwerk24
Deur Petrus Malherbe 14 November 2019 10:44
Die rekening kom ook met ’n bankkaart wat gratis vir aankope gebruik kan word.
Een van FNB se takke in Johannesburg. Foto: Getty Images
Om geld te onttrek of betalings na ander rekeninge te maak, is wel nie gratis nie, maar “baie kostedoeltreffend”, sê FNB in ’n verklaring.
“Ons is bewus van die finansiële druk op ons kliënte, en die Easy Zero-rekening is die antwoord,” sê Philani Potwana, hoof van FNB Easy.
Die bank het voorheen ’n soortgelyke produk, eWallet eXtra, bekend gestel. Die enigste verskil is nou dat kliënte van Easy Zero ook ’n bankkaart sal hê, wat nie die geval was met die eWallet nie.
Kliënte sal elke maand tot R1 500 kontant gratis in hul Easy Zero-rekening kan deponeer.
Geld kan ook maklik aan enigiemand met ’n Suid-Afrikaanse selfoonnommer gestuur word. Die ontvanger sal dit dan by enige FNB-kitsbank kan onttrek.
FNB se digitale bankdienste het reeds meer as 140 000 aktiewe kliënte sedert dit in April 2018 bekend gestel is.
Enigiemand met ’n selfoon kan maklik ’n rekening open deur *120*277# te skakel.
Meer oor: Fnb | Banke | Bankbedryf | Bankrekeninge